
М  О  Т  И  В  И
КЪМ ПРОЕКТА НА ЗАКОН ЗА ИЗМЕНЕНИЕ И ДОПЪЛНЕНИЕ НА НАКАЗАТЕЛНО-ПРОЦЕСУАЛНИЯ КОДЕКС


Причините, които налагат приемането на предложения законопроект, са продиктувани от спешната необходимост да се предприемат действия за изпълнение на предвиденото в Националния план за възстановяване и устойчивост (НПВУ),  в Стълб ,,Справедлива България“, Компонент ,,Бизнес среда“, буква „г“ Реформи и инвестиции, Реформа 2: ,,Противодействие на корупцията“, където е предвидено влизане в сила на изменения в правната рамка, свързани със законодателни изменения за гарантиране на ефективността на наказателния процес. 
През 2023 г. със Закона за изменение и допълнение на Наказателно-процесуалния кодекс (ЗИД на НПК) обн., ДВ, бр. 48 от 2023 г. 49-ото Народно събрание прие част от необходимите изменения и допълнения в НПК, свързани с повишаване на ефективността на наказателните производства и защита правата на пострадалите от престъпления, и регламентира механизъм за търсене на наказателна отговорност на главния прокурор и на неговите заместници. Законът беше приет в изпълнение на задълженията на държавата по силата на чл. 46 от Конвенцията за защита правата на човека и основните свободи, като бяха взети предвид препоръките, направени от европейските партньори, и мерките, заложени в НПВУ, и съобразени с националната правна система.	
Целта на  настоящия законопроект е да бъдат осигурени ясни предпоставки и допустими хипотези за възобновяване на наказателните производства, когато са изтекли сроковете за това в случаите на чл. 243, ал. 10 НПК по искане на главния прокурор; възможност за разделяне на делата срещу няколко обвиняеми в съдебната фаза чрез изменение на чл. 248 НПК; въвеждане на право на пострадалия да иска ускоряване на наказателното производство и преди повдигане на обвинение чрез изменение на чл. 368 НПК, както и възможност съответният държавен орган, направил съобщението за извършено престъпление, да може да иска ускоряване на наказателното производство.
Също така се предлага възможност за обжалване на постановленията за прекратяване и спиране от прокурора по искане на Комисията за противодействие на корупцията, Комисията за отнемане на незаконно придобитото имущество, Агенцията за държавна финансова инспекция, Сметната палата и съответния държавен орган,  направил съобщението за извършено престъпление, с възможност за обжалване пред съответния първоинстанционен съд, дори ако разследването не е започнало вследствие на техен сигнал.

1. Отмяна на постановление за прекратяване на наказателното производство от прокурора 

 	Настоящият законопроект предлага усъвършенстване на разпоредбите за отмяна на постановлението за прекратяване на наказателното производство от прокурора и въвеждане на ясни правила за отмяна от главния прокурор в изрично изброените случаи в новосъздадения чл. 243а  НПК.
Към момента по силата на чл. 243, ал. 10 НПК главният прокурор може да отмени постановлението за прекратяване „в изключителни случаи“, което е предпоставка за неяснотa в прилагането на разпоредбата и несигурност в правното положение на обвиняемите. С настоящите изменения и допълнения се предлага уредба на изрични основания за отмяна, които представляват прецизиран с оглед на контекста вариант на основанията за възобновяване на наказателните дела по чл. 422 от НПК: установяване на неистински доказателства, престъпление от страна на прокурор или разследващ орган във връзка с участието в наказателното производство, неизвестни на прокурора обстоятелства или доказателства от съществено значение за делото, решение на ЕСПЧ за нарушение на Конвенцията за защита на правата на човека и основните свободи във връзка със съответното производство. Така извънредната понастоящем намеса на главния прокурор в правната сфера на обвиняемите в бъдеще ще почива на ясно дефинирани, изрични и утвърдени в съдебната практика основания, което ще даде гаранции за спазването на правата на лицата, обвинени в извършване на престъпления, и така ще осигури по-висок стандарт за спазването на правата на всички участници в процеса.
Измененията в тази част удовлетворяват стандартите по Конвенцията, и в частност констатациите по делото Филева срещу България, решение на ЕСПЧ от 03.07.2012 г.[footnoteRef:1], както и на по-новото решение на ЕСПЧ - Миладинова срещу България от 07.02.2023г., в сила от 25.09.2023 г.[footnoteRef:2] Аналогични констатации се съдържат и в независимия анализ на структурния и функционалния модел на прокуратурата на Република България. В анализа се посочва, че „възможността за спиране и възобновяване на дела при липса на нови доказателства или обстоятелства също може да доведе до злоупотреба с процеса“ и че са „необходими допълнителни гаранции срещу такива действия на прокуратурата, за да бъдат предотвратени евентуални злоупотреби от нейна страна.“ [1:  Делото засяга нарушаване на правото на жалбоподателката на достъп до съд в контекста на гражданско производство за вреди против прокуратурата, на основание това, че образуваното срещу нея наказателно производство било прекратено от прокурора. Девет месеца по-късно горестоящият прокурор отменя постановлението за прекратяване, в резултат на което съдът не може да се произнесе по предявения от нея иск. Съдът отбелязва, че възможността за възобновяване на наказателното производство сама по себе си не е проблематична. Въпреки това Съдът счита, че дискреционната власт на прокуратурата при липсата на процесуални гаранции ѝ е дала възможност като ответник по иска за вреди  да влияе едностранно на обхвата и изхода на производството (нарушение на чл. 6, § 1).]  [2:  Дело Миладинова срещу България (Жалба № 31604/17), пар. 35- 41 от решението.
] 


1. Разделяне на делото в съдебна фаза

 Необходимостта от въвеждане на възможност за разделяне на делото в съдебна фаза произтича от осъдителни решения на Европейския съд, например Васил Христов срещу България, където властите са установили само част от нападателите срещу жалбоподателя, както и решението С.З. срещу България, където част от подсъдимите също са отсъствали от значителен брой заседания, което е довело до значителна продължителност на съдебната фаза на производството и прекратяване на наказателното производство срещу някои подсъдими поради изтекла абсолютна давност.
Измененията и допълненията, свързани с разделянето на делото в съдебна фаза, почиват както на установените в горепосочените решения на ЕСПЧ нарушения на Конвенцията, така и на чисто практически трудности в съдебната фаза на процеса, споделяни от практикуващи юристи. Въпросът дали са налице основания за разделяне на делото следва да се обсъди в рамките на разпоредителното заседание, а съдът да може да се произнесе с определение, в което да отдели материалите за неиздирените или неявилите се без уважителни причини подсъдими, за които не е приложим чл. 269, както и за подсъдим, изпаднал в краткотрайно разстройство на съзнанието, което изключва вменяемостта, или с друго тежко заболяване, препятстващо провеждането на наказателното производство, в отделно дело, което да се разпредели на нов съдебен състав. Той от своя страна или по искане на някоя от страните би следвало да може, по своя преценка, да обедини делата по реда на чл. 41 от НПК при поява на първоначално неявилия се подсъдим или подобряване на здравословното състояние на подсъдим, тъй като основанието за разделянето ще бъде на практика отпаднало.
По този начин отсъствието на подсъдим по делото няма да е пречка то да продължи срещу останалите подсъдими, което ще гарантира ефективността на процеса и защита правата на пострадалите.

1. Разширяване на възможностите за използване на ускорителното средство по глава двадесет и шеста НПК
Въвежда се право на пострадалия да иска ускоряване на наказателното производство и преди повдигане на обвинение чрез изменение на чл. 368 НПК. Тази промяна е залегнала като препоръка във всички решения на Комитета на министрите (КМ) по изпълнение на групата С.З./Колеви и е още една гаранция за правото на пострадалото лице на ефективен наказателен процес.
Предоставянето на такова средство за защита на пострадалите при условия, съобразени с този етап на производството, е важна гаранция, тъй като необходимостта от ускорително средство за защита, за да се гарантира, че действията по разследването се извършват своевременно, остава, дори ако съществуват обективни трудности за установяване на заподозрян или привличане на обвиняем[footnoteRef:3]. Тази мярка е оценена положително и от КМ при последното гледане на делата С.З. Колеви през юни 2022 г. [footnoteRef:4] [3:  Вж. например делата Stoev and Others (41717/09) и Yotova (43606/04).]  [4:  Анализ на Секретариата на Съвета на Европа, стр. 4 https://rm.coe.int/bgr-s-z-h-exec-1419-bgr-translation/1680a4ccfc ] 

Ускорителното средство се явява гаранция за пострадалия при бездействието да се повдигне обвинение или съзнателно игнориране на определена версия, като гаранциите са в следните насоки – разширяване на кръга на субектите, които могат да искат проверка от съда на срочността и качеството на производството, дори и в случаите, когато няма привлечен обвиняем; предвиждане на възможност съдът да може да дава задължителни указания относно прилагането на закона, което да направи ускорителното средство реално ефективно.   

[bookmark: _GoBack]4.  Разширяване на съдебния контрол в случаите на прекратяване или спиране на разследвания от прокурор чрез предоставяне на правото да се иска такъв контрол на държавния орган, който е подал сигнала за съобщаване на разследваното престъпление, както и на Комисията за противодействие на корупцията, Комисията за отнемане на незаконно придобитото имущество, Агенцията за държавна финансова инспекция и Сметната палата, дори ако разследването не е започнало вследствие на техен сигнал.
Корупционните престъпления – длъжностно присвояване, умишлена безстопанственост, сключване на неизгодна сделка, отделни престъпления по служба, подкуп, включително посредничество към подкуп, търговия с влияние, както и такива, свързани с тях, като изпиране на пари, отделни престъпления против финансовата и данъчната система, документни престъпления са неразривно свързани с упражняването на власт, критериите за определянето им като такива се отнасят както до качеството на субекта – длъжностно лице, и до користния мотив за извършването им, така и до обществената сфера, която съответното престъпление засяга – не само дейността на държавния апарат, но и стопанския сектор, финансовата и данъчната системи и др.  
Основни последици на тези престъпления са вредата за обществения интерес и най-вече разрушаването на доверието в държавните институции, поради което се предлага създаването на чл. 243а и 244а, като се предвижда възможност в случаите на прекратяване или спиране на разследвания от прокурор, правото на държавния орган, който е подал сигнала за съобщаване на разследваното престъпление, както и на Комисията за противодействие на корупцията, Комисията за отнемане на незаконно придобитото имущество, Агенцията за държавна финансова инспекция и Сметната палата, дори ако разследването не е започнало вследствие на техен сигнал, да могат да обжалват пред съответния първоинстанционен съд актовете за прекратяване или спиране.
Законопроектът предлага изменение и в разпоредбата на чл. 411д, което има за цел да отстрани допусната неточност, а именно препращане към чл. 243а, тъй  като с приемането на ЗИД на НПК, обн. ДВ, бр. 48 от 2023 г., предложената разпоредба на чл. 243а не е приета от законодателя. Предпоставките, към които препраща нормата, се съдържат в чл. 243, ал. 10.
Законопроектът е изготвен в изпълнение на цел: „Повишаване ефективността на наказателния процес“, мярка „Одобряване от Министерския съвет на Законопроект за изменение и допълнение на Наказателно-процесуалния кодекс, с който да се създаде възможност за разделяне на делата срещу няколко обвиняеми в съдебната фаза и да се въведе право на пострадалия да иска ускоряване на наказателното производство и преди повдигане на обвинение[image: ]“ от Програмата за управление на Република България за периода 2025 г. – 2029 г., приета с Решение № 91 на Министерския съвет от 24 февруари 2025 г.
Предвижда се осъществяването на дейността по законопроекта да се извършва в рамките на предвидените финансови средства на компетентните органи. 
Законопроектът не съдържа разпоредби, свързани с въвеждането на регулаторни режими или разпоредби, въвеждащи актове на Европейския съюз, поради което не е изготвена таблица за съответствие с правото на ЕС.
Към законопроекта е приложена справка за съответствието му с Европейската конвенция за защита на правата на човека и основните свободи и с практиката на Европейския съд по правата на човека.
Законопроектът ще бъде публикуван за провеждане на обществени консултации за срок от 14 дни с оглед на необходимостта да се предприемат спешни мерки от страна на Република България за изпълнение на предвиденото в Националния план за възстановяване и устойчивост (НПВУ),  в Стълб ,,Справедлива България“, Компонент ,,Бизнес среда“, буква „г“ Реформи и инвестиции, Реформа 2: ,,Противодействие на корупцията“.

